## Miguel Barrachina afirma que el Registre d’entitats associatives prioritàries impulsarà la competitivitat i la fortalesa del sector agroalimentari valencià

*** El titular d’Agricultura destaca que la creació del registre, que ha eixit a consulta pública, atén una demanda històrica del sector
* La Conselleria destina 3,4 milions d’euros en ajudes a les cooperatives agroalimentàries valencianes**

El conseller d’Agricultura, Aigua, Ramaderia i Pesca, Miguel Barrachina, ha destacat la publicació de l’anunci de consulta pública prèvia per a la creació del Registre d’entitats associatives prioritàries agroalimentàries de la Comunitat Valenciana, “una demanda històrica del sector que l’actual Consell ha decidit posar en marxa amb l’objectiu d’enfortir la cadena agroalimentària i millorar la competitivitat de la producció valenciana”.

Barrachina ha subratllat que “este nou registre permetrà impulsar la concentració de l’oferta, enfortir les estructures associatives i augmentar la rendibilitat dels nostres agricultors”. Segons el conseller, “apostem per crear organitzacions més sòlides, capaces de competir millor en els mercats i de generar més oportunitats per al territori”.

“Amb este nou registre i les polítiques de suport que estem desenrotllant, volem que les nostres cooperatives continuen creixent, innovant i generant ocupació en el territori”, ha afegit el conseller.

Miguel Barrachina ha fet estes declaracions durant la clausura del Congrés de la Federació de Cooperatives Agroalimentàries de la Comunitat Valenciana.

Durant la seua intervenció, el conseller ha recordat que la Comunitat Valenciana té 333 cooperatives agroalimentàries, de les quals 254 formen part de la Federació de Cooperatives Agroalimentàries de la Comunitat Valenciana, que representa el 95 % de la facturació total. Estes cooperatives agrupen 178.796 persones sòcies i generen 16.706 llocs de treball, amb una facturació conjunta de 2.400 milions d’euros.

En esta línia, Barrachina ha assenyalat que estes xifres reflectixen que “el cooperativisme és una de les grans fortaleses de l’agricultura valenciana i heu demostrat al llarg de la història que la unió fa la força i ara hem de seguir eixe camí perquè la nostra indústria continue sent motor econòmic, d’innovació i de creació d’ocupació en el territori”.

**3,4 milions per a cooperatives**

La Conselleria d’Agricultura, Aigua, Ramaderia i Pesca destina 3,4 milions d’euros en ajudes a les cooperatives agroalimentàries valencianes per a impulsar la seua integració, modernització i competitivitat.

Entre les principals línies de suport, la Conselleria destaca les ajudes a la fusió i integració de cooperatives, amb 1,3 milions en 2024 i 1,65 milions en 2025, per a fomentar aliances que augmenten la dimensió i competitivitat del sector. A més, en 2025 s’ha reactivat la càtedra d’Integració Cooperativa amb la Universitat Politècnica de València, dotada amb 30.000 euros, per a promoure la col·laboració i l’enfortiment del cooperativisme.

La Federació de Cooperatives Agroalimentàries de la Comunitat Valenciana rep 60.000 euros per a la vertebració del sector, mentres que la formació compta amb 100.000 euros distribuïts entre el Pla de formació de cooperatives i la formació empresarial de directius. També es destinen recursos a la promoció de productes cooperatius de qualitat, amb la marca ‘Mestres del Sabor’ (50.000 euros), i a la digitalització de processos agroindustrials (100.000 euros).

Així mateix, la Conselleria dona suport a la retirada de productes fitosanitaris (215.000 euros), la tramitació de la PAC (484.000 euros) i la coordinació i suport a les ATRIA (395.000 i 300.000 euros, respectivament), per a reforçar la sostenibilitat i modernització del camp valencià.

Fecha: 31/10/2025